NACRT PRIJEDLOGA

Temeljem članka 19.a Zakona o porezu na dohodak (Narodne novine broj 115/16, 106/18, 121/19, 32/20, 138/20, 151/22, 114/23 i 152/24) i članka 32. Statuta Općine Sv. Lovreč («Službene novine Istarske županije br. 7/09, "Službene novine Općine Sv. Lovreč" br. 2/13, 4/13- pročišćeni tekst, 4/14 i 1/21), Općinsko vijeće Općine Sv. Lovreč na sjednici održanoj dana 24. veljače 2025. godine donosi

**O D L U K U**

**o visini poreznih stopa godišnjeg poreza na dohodak**

**na području** **Općine Sv. Lovreč**

**Članak 1.**

Ovom Odlukom utvrđuje se visina poreznih stopa godišnjeg poreza na dohodak za porezne obveznike na području Općine Sv. Lovreč.

**Članak 2.**

Porezne stope iz članka 1. ove Odluke utvrđuju se kako slijedi:

* niža porezna stopa 20%,
* viša porezna stopa 30%.

**Članak 3.**

Ova Odluka objavit će se u „Narodnim novinama“ i „Službenim novinama Općine Sv. Lovreč“, a stupa na snagu 1. ožujak 2025. godine.

KLASA:

URBROJ:

Sv. Lovreč Pazenatički, 24. veljače 2025.

**OPĆINSKO VIJEĆE OPĆINE SV. LOVREČ**

**PREDSJEDNICA**

**Kristina Prekalj Diklić**

**O B R A Z L O Ž E NJ E**

Hrvatski sabor donio je na 4. sjednici 13. prosinca 2024. Zakon o izmjenama i dopunama Zakona o porezu na dohodak (Narodne novine 152/24) kojim je, između ostalog, propisano da su jedinice lokalne samouprave kod kojih su trenutno propisane stope poreza na dohodak izvan raspona stopa utvrđenih Zakonom, dužne donijeti novu odluku o visini stopa poreza na dohodak i objaviti je u Narodnim novinama najkasnije do 28. veljače 2025. Visine poreznih stopa utvrđene tom odlukom primijenit će se pri utvrđivanju predujma poreza na dohodak od nesamostalnog rada i drugog dohotka od 1. ožujka 2025., a u postupku godišnjeg obračuna poreza na dohodak za cijelo porezno razdoblje 2025. godine.

Stopa prireza porezu na dohodak utvrđena u visini od 5 % bila je u primjeni od 1. srpnja 1996. pa do 31. prosinca 2023. Od 1.1.2024. se formalno ukida prirez, no isti je zakonski bilo moguće nadomjestiti višim stopama poreza na dohodak. Općina Sv. Lovreč je trenutno važećom Odlukom o visini poreznih stopa godišnjeg poreza na dohodak (Službene novine Općine Sv. Lovreč br. 4/23) utvrdio nižu poreznu stopu od 20 % na poreznu osnovicu do visine 50.400,00 eura te višu poreznu stopu od 33% na dio porezne osnovice koji prelazi iznos od 50.400,00 eura.

Novim Zakonom o izmjenama i dopunama Zakona o porezu na dohodak (Narodne novine 152/24), člankom 19.a, se gornja moguća granica za općine za nižu stopu poreza smanjuje s 22% na 20 %, dok se viša porezna stopa smanjuje sa 33 % na 30 %.

Budući je Općina Sv. Lovreč svojom trenutnom Odlukom o visini poreznih stopa izvan raspona stopa utvrđenih novim Zakonom, u obvezi je donijeti novu Odluku. Slijedom navedenog, a u skladu s odredbama Zakona, predlaže se da niža porezna stopa od 20 % na poreznu osnovicu do visine 60.000,00 eura ostane ista te smanjenje više porezne stope na 30 % na dio porezne osnovice koji prelazi iznos od 60.000,00 eura.

Zaključno, porezno opterećenje će biti manje u 2025. u odnosu na 2024. po tri osnove: s osnove smanjenja više porezne stope 30 %, s osnove povećanja osnovnog osobnog odbitka, osobnog odbitka za uzdržavane članove, uzdržavanu djecu i invalidnost, kao i s osnove povećanja praga za primjenu više stope godišnjeg poreza na dohodak s 50.400,00 eura na 60.000,00 eura odnosno iznos mjesečne porezne osnovice s 4.200,00 eura na 5.000,00 eura.

Na temelju spomenutog predlaže se donošenje ove Odluke.

1. **ZAKONSKA OSNOVA ZA DONOŠENJE ODLUKE**

* Zakon o porezu na dohodak (. 115/16, 106/18, 121/19, 32/20, 138/20, 151/22 , 114/23, 152/24),
* Statut Općine Sv. Lovreč («Službene novine Istarske županije br. 7/09, "Službene novine Općine Sv. Lovreč" br. 2/13, 4/13- pročišćeni tekst, 4/14 i 1/21)

1. **OSNOVNA PITANJA KOJA SE UREĐUJU ODLUKOM**

Odlukom o visini poreznih stopa godišnjeg poreza na dohodak kao izvora financiranja Općine Sv. Lovreč utvrđuju se niža i viša porezna stopa u skladu sa Zakonom o porezu na dohodak.

1. **FINANCIJSKI UČINCI PROVEDBE ODLUKE**

Za realizaciju ove odluke nisu potrebna financijska sredstva.